รัฐเดินหน้าแผน 4 ระยะเปิดประเทศรับนักท่องเที่ยวต่างชาติที่ฉีดวัคซีนโควิดและมีใบรับรอง
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวใน PM PODCAST "นายกรัฐมนตรีเล่าเรื่อง" ว่า รัฐบาลได้มองถึงเรื่องการฟื้นฟูเศรษฐกิจ หลังมีการฉีดวัคซีนวิดแล้วทั้งในประเทศและทั่วโลก โดยรัฐบาลมีนโยบายจัดทำแผนเปิดรับนักท่องเที่ยวต่างชาติ ที่ได้รับการฉีดวัคซีนแล้ว แบ่งเป็น  4 ระยะคือ ระยะแรก ช่วงเดือนนี้- (เม.ย.) ถึงเดือน มิ.ย.64 จะเปิดให้นักท่องเที่ยวเข้ามาใน 5 พื้นที่นำร่อง ได้แก่ ภูเก็ต กระบี่ พังงา เกาะสมุย และเชียงใหม่ โดยมีเงื่อนไขคือต้องมีใบรับรองการฉีดวัคซีน และต้องกักตัวในโรงแรม 7 วันก่อน ระยะ 2 คือ ช่วงเดือน ก.ค.-ก.ย.64 จะเปิดรับนักท่องเที่ยวที่รับวัคซีนและมีใบรับรองแล้ว ไม่ต้องกักตัว แต่เฉพาะภูเก็ต เท่านั้น ส่วนพื้นที่นำร่องอื่น ยังคงต้องกักตัวในโรงแรม 7 วัน ระยะ 3 ช่วงเดือน ต.ค.-ธ.ค.64 พื้นที่นำร่องทั้งหมดจะรับนักท่องเที่ยวที่ฉีดวัคซีนแล้วและมีใบรับรอง ได้โดยไม่ต้องกักตัวเช่นเดียวกับจังหวัดภูเก็ต จากนั้นระยะ 4 คือ ตั้งแต่เดือน ม.ค.65 เป็นต้นไป หลังจากไทยฉีดวัคซีนครอบคลุมตามแผนได้แล้ว จะเปิดรับนักท่องเที่ยวต่างชาติที่ฉีดวัคซีนแล้วและมีใบรับรอง เข้าประเทศไทยได้ไม่ต้องกักตัว อย่างไรก็ตาม เพื่อความมั่นใจยังคงต้องได้รับการตรวจหาเชื้อโควิด ในนักท่องเที่ยวและนักท่องเที่ยวเองจะสามารถไปเที่ยวได้ ในจุดที่กำหนดเท่านั้น ไม่ได้ปล่อยให้เดินทางไปได้ทุกที่ รวมถึงยังคงต้องให้นักท่องเที่ยวปฏิบัติตามมาตรการควบคุมโรค และใช้แอปพลิเคชันติดตามตัวด้วย